Suspecții de evaziune fiscală dintr-un dosar scapă de acuzaţii, dacă unul dintre ei plătește prejudiciul total. Este o modificare a Legii evaziunii fiscale adoptată, marți, de deputații juriști.

Amendamentul a fost votat de social-democrații din Comisia Juridică a Camerei Deputaților, spre nemulțumirea parlamentarilor opoziției.

Aceștia din urmă au susținut că este un tertip al puterii pentru a-i scăpa de închisoare pe penali.

Prejudiciul în acest caz se stabilește după o formulă specială de calcul: la prejudiciul inițial se adaugă o majorare de 20% plus o serie de penalizări.